《申拂珊先生扈跸归自木兰》
清代·施朝干

清尘云罕大蒐还，剑佩从容水石间。寒到五更衣上月，秋横数点马头山。

塞门回指牛羊静，辇道平看竹木闲。几日天书新草罢，《车攻》高咏冠朝班。

作者简介：江苏仪徵人，字培叔，一字铁如，号小铁。乾隆二十八年进士，官太仆寺卿、宗人府丞。性廉介，诗朴质清真。有《陵阳集》。